D. Galis, poslanec: (2008-05-13):
Slovenská republika ako malá krajina sa môže prezentovať zásadne dvoma spôsobmi: intelektuálne, kde môžeme dokázať, že sme minimálne schopní uspieť a konkurovať v prostredí väčších a vyspelejších štátov a takisto v oblasti športu. Šport, respektíve telesná kultúra je významný fenomén, ktorý chceme, či nechceme spája ľudí, pozitívne vplýva na vývoj jednotlivca, rodiny a, samozrejme, aj samotného štátu. V dôvodovej správe predkladaného návrhu zákona je dostatočne popísané a zverejnené priaznivé pôsobenie športu, telesnej kultúry, spojenie s výchovou a vzdelávaním na zdravý vývoj spoločnosti. Dôležitosť návrhu zákona o športe, dôležitosť športu iste nespochybní ani koalícia, ale ani opozícia. Ako bývalý športovec, hráč a tréner a súčasný splnomocnenec vlády Slovenskej republiky pre mládež a šport som sa už opakovane vyjadril, že šport spája ľudí a mal by byť apolitický. Zákon o športe musí byť pre šport, a nie pre žiadnu politickú stranu. Je to priestor, kde zaznamenávame prienik názorov, zámerov, cieľov širokého spektra politických strán a hnutí. Ako príklad môžem uviesť zámery v oblasti športu, ktoré za posledné dve volebné obdobia prijali súčasné parlamentné strany vo svojich volebných programoch. Rozvoj telovýchovných a športových aktivít občanov, podpora šírenia vhodných foriem športovo-rekreačných a telovýchovných aktivít na školách v rámci mimoškolskej činnosti, rozširovanie možností na šport, na pohyb, implementácia športových aktivít do systému výchovy a vzdelávania, investície do športovej infraštruktúry, pozornosť a podpora štátu a vlády v oblasti športu, podpora štátnej reprezentácie, mládežníckeho športu a akademického športu, podpora vhodných aktivít mládeže, rozširovanie ponuky aktívnych foriem trávenia voľného času pre deti, to sú iba niektoré zo zámerov, kde sa nedá rozoznať, ktorá politická strana sa pod ne podpísala. To je dobré a tak to má byť. Šport a telesná kultúra by nemali byť vecou politických šarvátok, ale vecou širokej zhody. Spoločne nás trápia, ale dá sa to všetko vsunúť do zákona. V tomto procese ide o využitie pozitívnych prvkov minulosti a cez skvalitnenie existujúceho stavu a jeho modernizáciou smerovať pohľad do budúcnosti. Predložený návrh zákona je jednou z ciest, ako takýto stav legislatívne zabezpečiť. Po prijatí sa zákon môže stať základným východiskom, zdôrazňujem základným východiskom pre naštartovanie tohto procesu. Opakujem, zákon o športe je potrebný na vytvorenie legislatívneho rámca pre pozitívne zmeny v telesnej kultúre a športe. Samotný zákon treba vidieť v širších súvislostiach. Predkladaný návrh zákona preto treba chápať ako jeden z prostriedkov na naplnenie cieľa. Ak zhodnotíme stav športu v ponovembrovom období, musíme konštatovať okrem pozitív aj negatíva. Rozpad starého systému a tvorba nového systému bola chaotická, šport sa ocitol v kríze, boli sme svedkami mnohých káuz. Finančné a dopingové aféry mali negatívny vplyv na verejnú mienku, na pokles diváckeho záujmu o samotný šport. Mnohé dobré veci z minulosti zanikli. Spomeniem telovýchovnú školu, oblasť metodickú a ďalšie, ktoré boli zrušené údajne z finančných dôvodov, aparáty však ostali. Vládny návrh zákona o športe rieši oblasť športu tak, aby korešpondoval s procesom decentralizácie, s prijatou komunitárnou právnou úpravou v oblasti hospodárskej súťaže, ochrany zdravia, profesionalizácie športu, ale aj medzinárodných zmlúv týkajúcich sa aktuálnych fenoménov v športe, ako boja proti dopingu. Definuje a rieši štátnu politiku v športe, úlohy štátu, ministerstiev, komunálnej spolkovej sféry. Priority zákona sú štátna športová reprezentácia a jej materiálno-technické zabezpečenie, otázka školského športu a športovania detí mimo vyučovacieho procesu a starostlivosť o športovo talentovanú mládež. Návrh zákona reaguje aj na skutočnosť, že Slovenská republika je členom Európskej únie. Rieši otázky dopingu, rozhodovania sporov, disciplinárne konanie, spor na štadiónoch, športový arbitrážny tribunál, to sú všetko produkty súčasnej doby a tieto zákon legislatívne ošetruje. Zriadením Antidopingovej agentúry sa na úrovni štátu zabezpečí plnenie záväzkov Slovenskej republiky, ktoré predstavujú príslušné medzinárodné dohovory, ako Medzinárodný dohovor proti dopingu v športe UNESCO, ktorý Slovenská republika nedávno ratifikovala. Ratifikáciou dohovoru Slovenská republika vyjadrila súhlas so súčasnými trendmi boja proti dopingu s cieľom posilniť úsilie zmluvných štátov, zaviesť adekvátne opatrenia na spoločný postup. Doterajšie plnenie záväzkov v oblasti boja proti dopingu na úrovni občianskeho združenia z hľadiska záruk štátu pri napĺňaní obsahu prijatých dohovorov už nepostačuje. Napokon treba spomenúť tú časť návrhu zákona, ktorá nanovo v našej legislatíve v oblasti športu obsahuje zriadenie a správu informačného systému verejnej správy o športe. Navrhovaný zákon definuje podporu športu štátom ako súčasť verejného záujmu, rieši otázky štátnej politiky v športe, úlohy štátu, príslušných ministerstiev, komunálnej spolkovej sféry. Roztrieštenosť športového hnutia sťažuje partnerstvo k štátu. Integračný proces je nutný a k nemu musí byť priradená aj primeraná legislatíva. Čo sa týka financovania, už v priebehu prípravy zákona som zachytil veľa názorov, priznám sa aj kritických. K tomu poviem dve pozitíva. Po prvé. V súlade s názorom predsedu vlády k akémukoľvek navýšeniu finančných prostriedkov do určitej oblasti štátneho rozpočtu v rámci prijímanej legislatívy sa minister financií ako strážca financií štátu bráni. Pretože on má predstavu, ktorá je nad úrovňou záujmu toho ktorého rezortu. Na druhej strane, ak chceme dať zadosť programovému vyhláseniu vlády, dohodneme sa, nájdeme riešenie, ktoré uspokojí aj záujmy ministerstva financií, aj záujmy vlády ako celku realizovať programové vyhlásenie. Po druhé. Šport sa dostal do Lisabonskej zmluvy, a to nám umožňuje, aby po jej prijatí sme z európskych fondov mohli financovať samotný šport. V súčasnosti môžeme financovať vzdelávanie v športe. Záverom niekoľko myšlienok k športu a telesnej výchove ako takej aj z mojich skúseností. Pohybová aktivita, ktorá je základom zdravia, sa postupne vytráca z nášho životného programu a väčšina mladých ľudí prechádza na pohodlnejší spôsob trávenia voľného času. Technický pokrok im priniesol veľa zaujímavých podnetov, zábav, hier aj poučenia. Doba však priniesla aj množstvo negatívnych vplyvov na vývoj mladého človeka. Televízia, počítače, školské povinnosti, v ktorých prevláda jednostranné zaťaženie vytvárajú sedavý spôsob života našej mládeže. Rozmáha sa, a to je veľmi zaujímavé, odmietavý postoj k telovýchove na školách. Rastie ponuka drog. Drogoví díleri prenikli do škôl. Rozmáha sa požívanie alkoholu, fajčenie, ba aj závislosť od hazardných hier. Tiež rôzne prejavy šikanovania medzi školskou mládežou sú dôkazom slabej prevencie vo výchove, ale hlavne nedostatočnej organizácie voľného času na vybitie energie mladého človeka. Rozširujú sa rady obéznych mladých ľudí, zvyšuje sa náchylnosť na choroby. Až 50 % mladých ľudí chodí do obchodných centier preto, lebo nemajú čo robiť. Obchodné centrá u nich plnia funkciu nielen sociálnu, ale aj športovú. Hľadajme cesty, ako vytvárať podmienky na prevenciu. Tá je oveľa lacnejšia ako neskoršia liečba. Aj preto sme minulý rok po súhlase s aktívnou účasťou predsedu vlády vyskúšali projekt výstavby multifunkčných ihrísk, a to sa veľmi osvedčilo. Tento rok sme podporili 150 miest a obcí, ktoré majú možnosť otvoriť multifunkčné športovisko s umelou trávou a s osvetlením. Do konca volebného obdobia chceme takýchto ihrísk postaviť do 600. Ide o multifunkčné športoviská, ktoré umožňujú športovať prakticky v ktoromkoľvek počasí a v denných a večerných hodinách, kde sa dá hrať futbal, volejbal, basketbal, tenis, hádzaná, football a iné športy. Za predchádzajúcich osem rokov sa nepodarilo postaviť žiadne športovisko takéhoto typu ani pre deti, ale ani dospelých. Naopak, takmer 55 veľkých ihrísk sa na Slovensku v tomto období stratilo, zaniklo. Za dôležité považujem, že nejde iba o projekt vlády, ale aj k jeho realizácii prispievajú samotné obce a mestá vlastnými finančnými zdrojmi a silami. Tak sa nám darí vtiahnuť čo najširšiu základňu ľudí do tejto myšlienky, ktorá si myslím, že je veľmi pozitívna. A keďže priamo na projekte spolupracujú aj obce a mestá, darí sa nám pokrývať ihriskami rovnomerne celé územie Slovenska. V tomto procese nie je dôležité, či ihrisko sa postaví na juhu, severe, alebo v inej lokalite, ale snažíme sa rovnomerne pokrývať potreby občanov, ktorým budeme slúžiť. V súčasnosti sa sústreďujeme na ďalší obdobný projekt, a to je projekt rekonštrukcie a výstavbu malých plavární. Vláda bude určite pripravená aj týmto spôsobom pomáhať a poskytovať dobrú vec a bude vedieť zháňať aj finančné prostriedky na takéto úžasné veci. Úplne záverom chcem veriť, že problematiku športu budeme posudzovať aj v širších súvislostiach, v interdisciplinárnom a nadrezortnom nadhľade a k predloženému návrhu zákona zaujmeme uvážlivé stanovisko. Hľadajme v tomto prípade optimálne proporcie, využime zdravý rozum v záujme budúcnosti našej mladej generácie. Akceptujme navrhovaný zákon, aj keď bude treba, doplňme ho a upravme ho v druhom čítaní našimi skúsenosťami, nápadmi na jeho zlepšenie pozmeňujúcimi návrhmi. Bolo by vhodné, keby sme tento návrh zákona prijali a hlavne uviedli ho do praxe tak, ako bez reptania niekedy užívame predpísané lieky od lekára. Góly, body, sekundy totiž nepoznajú stranícku príslušnosť. Ďakujem pekne. (Potlesk.)